8. Binnelandse Sake - Solidariteit WêreldSolidariteit Wêreld
Tuis › Korrupsie › 8. Binnelandse Sake
As gevolg van die aard van, en funksies verrig deur, die Departement van Binnelandse Sake is hierdie departement ongelooflik kwesbaar vir korrupsie. Sonder 'n identiteitsdokument of geboortesertifikaat kan 'n mens nie vir werk aansoek doen, studeer, 'n bestuurslisensie kry of die meeste persoonlike en professionele take verrig nie. Dit beteken dat daar groot mag is in die hande van amptenare wat beheer oor die uitreiking van sulke dokumente uitoefen. Omkopery om identiteitsdokumente en paspoorte te vervals en legitieme gratis dienste te lewer, is dus al lank aan die orde van die dag by hierdie instelling.
Dit is natuurlik onmoontlik om sy lang lys wandade, en dié wat nie aangemeld word nie, in so 'n beperkte ruimte te vermeld. In 2015 het 'n verdoemende verslag egter die Marabastad-vlugtelingkantoor in Pretoria uitgewys as 'n broeines van korrupsie en omkopery en een van die korrupste kantore van Binnelandse Sake in die land. Die verslag, 'n gesamentlike poging deur Regslui vir Menseregte en die African Centre for Migration and Society, het bevind dat altesaam 51% van die respondente korrupsie ondervind het terwyl hulle by die Marabastad-kantoor tougestaan het. Dertig persent het gesê hulle is toegang tot die kantore geweier omdat hulle nie omkoopgeld kon betaal nie. Op weeksdae staan tussen 500 en heelwat meer as 1 000 mense in toue by die Marabastad-kantoor, en die skaal van die omkopery word geweldig. "As dit dwarsoor die vlugtelingstelsel en oor tyd vermenigvuldig word, beteken dit 'n rivier van geld wat miljoene rande breed is," skryf Phillip de Wet in die Mail&Guardian van 24 Julie 2015.
Corruption Watch beaam die omvang van die verrotting by vlugtelingontvangskantore. "Dit is 'n baie diepgewortelde stelsel, dis 'n hele ekonomie op sigself," sê Kabelo Sedupane van hierdie organisasie. Na berig word, word asielsoekers gedwing om gemiddeld 'n minimum van vier keer omkoopgeld te betaal om hulle regsdokumente in orde te kry.
Boonop meld 'n verslag van 2012 waarin die klagtes by die Nasionale Teenkorrupsie-kitslyn ontleed is, dat korrupsie by die Departement van Binnelandse Sake in die vierde plek is met 781 aangemelde gevalle sedert die kitslyn in 2004 ingestel is.
Twaalf werknemers van die departement is heel onlangs in hegtenis geneem op vermoede van korrupsie en bedrog. Oor die afgelope twee jaar was daar baie ander inhegtenisnemings in verband met korrupsie, en dit is verblydend dat daar darem iets gedoen word om hierdie plaag die hoof te bied.